《李白祠迎送神词三章 其三 送神》
明代·孙承恩

灵杳眇兮神轩轩，烂宫锦兮翩翩。墨花兮飞雨，俨龙鸾兮腾翥。

欢弗固兮易离，望天门兮君欲辞。灵风生兮极浦，倏其旋兮不涉以遥度。

吁莫顾兮扳莫留，褰余袂兮愿从子于昆崙之丘。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。